Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 200/1997. (VI. 3.) Ök. határozatával nem fogadott el. Egyidejűleg a testület a kérdéses területre fejlesztési koncepció kidolgozását határozta el, amelynek elvégzésére a jegyzőt hívta fel.
Paragraph Index: 129

1997. április 7-én a Gubacsi Piac Bt. még mindig a polgármesteri hivatal ezen szervezeti egységéhez címezve csatolta a hiánypótlási felhívásban felsorolt dokumentumokat, valamint hivatkozott arra, hogy ezek az elvi építési engedély iránti kérelméhez kapcsolódó mellékletek. A kérelmező 1997. április 21-én kelt kérelmének hatósági jogkörben történő elbírálás alá tartozó részét a főépítész szintén véleményezésre továbbította az építésügyi csoportnak. A vélemény alapján azonban felhívta a kérelmezőt a hatósági egyeztetésre. Az országgyűlési biztos megállapította továbbá, hogy mindkét beadvány két-két kérelmet foglalt magában. Mind a beadvány címzettjeinek, mind az építésügyi csoportnak észlelnie kellett volna, hogy az építésügyi hatósági eljárásra tartozó kérelmet foglal magában, s az arra irányuló eljárást le kellett volna folytatni. A kérelmező a Fővárosi Közigazgatási Hivatalhoz panaszt nyújtott be, melyben sérelmezte, hogy építési engedély iránti kérelmét hónapok óta nem bírálták el. A felügyeleti szerv utasítására a jegyző meghozta az elutasító határozatát, amelyet a másodfokú hatóság a benyújtott fellebbezés elutasítása mellett helybenhagyott. A másodfokú határozat ellen keresetet nem nyújtottak be. A jegyző azzal, hogy az elvi építési engedély iránti kérelmet nem bírálta el az ügyintézési határidőn belül határozattal, elzárta a kérelmezőt a jogorvoslat lehetőségétől, így visszásságot okozott. A felügyeleti szerv és a polgármesteri hivatal jogi referensének intézkedése nyomán az építési csoport orvosolta a visszásságot, ezért a konkrét ügyben az országgyűlési biztos ajánlást nem tett. II. Szükségesnek tartotta azonban az országgyűlési biztos a jövőbeni eljárások szabályossága és a jogbiztonság érdekében ajánlásokat tenni. Felhívta a polgármestert, hogy a jövőben a testületi döntések végrehajtásátért felelős személyeket helyesen nevezzék meg, valamint, hogy az egyedi kérelmek elbírálásával kapcsolatos döntésekről szóló értesítéseket haladéktalanul küldjék meg kérelmezőknek. Felkérte továbbá a polgármestert, hogy gondoskodjon arról, hogy jegyző a jogszabályoknak megfelelően járjon el a benyújtott kérelmek ügyében, és a több ágazatba tartozó, de egy beadványban előterjesztett kérelmet valamennyi intézkedésre jogosult megkapja. Az országgyűlési biztos ajánlását a megkeresett önkormányzat teljesítette. OBH 7225/1997. II Az Alkotmányban deklarált jogállamiságból fakadó jogbiztonsághoz való joggal [2. § (1) bekezdés] és jogorvoslathoz való joggal [57. § (5) bekezdés] összefüggésben okoz alkotmányos visszásságot az, hogy az intézet vezetője a döntését jogszabályi alapot nélkülöző szabályzattal indokolja, valamint az, hogy a döntés ellen nincs jogorvoslati lehetőség.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes